Hafjell-drapet: Dømt til 17 års fengsel for drapet på stefaren
Dommen falt i Sør Gudbrandsdal tingrett onsdag formiddag, og er ett år mildere enn det aktor la ned i sin påstand. I tillegg er 24-åringen dømt til å betale 200.000 kroner i oppreisningserstatning til hver av stefarens fire etterlatte, samt 50.000 kroner til kameraten han truet etter drapet.Da rettssaken startet i april innrømmet Kim Andreas Kristiansen at han natt til 14. august i fjor drepte og parterte sin stefar Bjarte Hansen i deres bolig i Øyer kommune. Han innrømmet også å ha truet sin venn til å hjelpe ham med å frakte liket til et skogsområde der de brant levningene på et bål. Han var i retten klar på at det ikke fantes noen unnskyldning for det han har gjort, men viste blant annet til at han hadde hatt et vanskelig forhold til stefaren, og at han gikk i terapi for å takle ham. Ifølge 24-åringen kokte det over drapsnatten. – Til slutt følte jeg bare at nok er nok. Så gikk jeg og hentet den kjøkkenkniven, og begikk de grusomme handlingene som gjør at jeg sitter her i dag, sa Kristiansen.Bare fire dager etter at levningene etter Hansen ble funnet, gikk politiet ut i pressen med opplysningene om at stesønnen var mistenkt for å ha stått bak det bestialske drapet. På dette tidspunktet var 24-åringen i Amsterdam, hvor han hadde kjøpt seg backpackerutstyr og festet med nye beskjentskaper. I retten forklarte Kristiansen at han satt på en internettkafé da han oppdaget at han var etterlyst internasjonalt. Like etter dro han til politistasjonen i Rotterdam for å melde seg av hensyn til kameraten som var siktet for falsk forklaring. Det hadde da gått ti dager siden det brutale drapet.
Kim Andreas Kristiansen (24) er dømt til 17 års fengsel for å ha drept og partert stefaren Bjarte Hansen (58) i Øyer i fjor sommer.